Szeptember 20-án, Vízy András kommunikációs szakértő, generációmenedzser, tévés és rádiós újságíró tartott nekünk egy elgondolkodtató előadást a megváltozott kommunikációról, annak jelentőségéről, és a jövő várható tendenciáiról.

Kiemelte a megváltozott kommunikáció jelentőségét, illetve azt a tényt, hogy nem is maga a kommunikáció változott meg elsősorban, hanem a kommunikáció eszközei. A generációs különbségek jelentkeznek a kommunikáció eszközeiben is, ezen keresztül közelítettük meg az X, Y és Z generáció különbségeit.

Az X generáció, már utolsóként, még egy internet és számítógépek nélküli világban nőtt fel. A digitális szocializációja már érettebb korban, kamaszként, vagy fiatal felnőttként következett be. Az Y generáció érdekes módon predigitális és digitális szocializációban is részesült, ugyanis a digitális eszközök az Y generáció gyermekkorában terjedtek el, és honosodtak meg. A Z generáció pedig teljes mértékben digitális bennszülöttnek tekinthető, hiszen ennek a korosztálynak leggyakrabban születésétől fogva rendelkezésre állnak számítógépek, internet, okoseszközök.

(Az előadáson vetített ábra a generációs különbségekről: saját szerkesztés)

Az előadás egyik legfontosabb momentuma az a megállapítás volt, miszerint a digitalizáció mindent megváltoztat. A kommunikáció alapvető emberi szükséglet, de megváltoztak a szükséges módszerek.

Tulajdonképpen nem is a kommunikáció változott meg, hanem a kommunikáció környezete. Egyszerű példa erre, az információk digitális fogyasztása is. Manapság alig nyomtatnak az emberek, korábban pedig még az e-maileket is kinyomtattuk.

A fő kérdés, hogy akarunk-e változni, tudunk-e változni?

Az online társadalom folyamatos fejlődése tulajdonképpen nem más, mint az információs eszközök folyamatos fejlesztése.

A valódi kihívást az jelenti, hogy bekapcsolódunk-e ebbe az adott korba és felvesszük-e a tempót, vagy nem válunk a részévé ennek az egésznek.

*„Folyamatosan változik a világ, a kommunikáció, a közönség. A változásnak ellenállni felesleges. Ismerd meg az új szabályokat hogy könnyebben közlekedhess a világban.”*

Battay Máté